Hosszú idő után először májusban jelent meg kislemezük, az új felállás legelső száma, mely a Bigroom Blitz címet kapta, és az amerikai rapper, Wiz Khalifa is közreműködött rajta. Utóbb ez jogi problémákhoz vezetett, mivel engedély nélküli felhasználás történt, így újra fel kellett venniük a dalt, a kislemezt visszavonták, és az újabb változatokban már egy újrafelvett verzió hallható. A Scooter ebben az időben szerepelt az ARTE tévécsatorna kilencvenes évekbeli elektronikus zenét bemutató sorozatában, és a bejátszások alatt többször lehetett látni, ahogy egy új számot vesznek fel éppen (mely végül aztán sosem került lemezre). Július végén aztán egy új kislemezt játszottak el egy német TV-műsor kedvéért, melyről ekkor még csak annyit lehetett tudni, hogy a "Today" címet viseli majd, és a görög-ausztrál énekesnő, Vassy közreműködik benne. Arra, hogy a hosszú ideig tologatott album szeptember 26-án fog megjelenni, csak augusztusban derült fény, és ekkor jelentették be, hogy a korábbi tervekkel ellentétben az alapváltozat is 1CD-s lesz. Egy nyolc napig tartó visszaszámlálás végén szeptember 5-én mutatták be az interneten a "Today"-t, mely azonnal megvásárolható is lett, valamint az iTunes-hangmintákat. A kislemez azonban még nem jött ki ezen a napon, hanem az albummal egy időben, gyakorlatilag ugyanazzal a borítóval.